Ügyszám: OBH 2101/2002.
Előadó: dr. Fogarassy Edit

Takács Endre 

7800 Siklós,
Batthyány K. u. 9.

	Tisztelt Uram!

	Hivatalomhoz intézett beadványában egyrészt a fiával szemben folytatott büntetőeljárást, másrészt az Ön és családtagjai által elszenvedett házkutatás módját sérelmezte. Panasza nyomán megkerestem a Pécsi Városi Ügyészség vezetőjét, valamint a pécsi rendőrkapitányt, és az alábbiakról tájékoztatom:
A rendelkezésre álló iratok áttanulmányozását követően ismételten megállapítottam, hogy fia őrizetbe vételére, majd gyanúsítotti kihallgatására jogszerűn, a büntetőeljárás szabályainak megfelelően került sor. A 2001. október 25-én, 9.00-kor kelt, őrizetbe vételt elrendelő határozatban szerepel, hogy a fiát személyi szabadság megsértése bűntettének alapos gyanúja miatt vették őrizetbe. Gyanúsítotti kihallgatását aznap délután kezdték meg, ennek során a fia úgy nyilatkozott, hogy csak az ügyvédjével való megbeszélés után kíván vallomást tenni.
	A 2001. december 11-én foganatosított házkutatással kapcsolatos panaszát a Pécsi Városi Ügyészség megvizsgálta, és december 18-án kelt határozatával elutasította. A büntetőeljárásról szóló 1973. évi I. törvény 103. §-a értelmében házkutatás nemcsak a gyanúsítottal, hanem bárkivel szemben foganatosítható. A házkutatást szenvedő félnek tűrnie kell az intézkedést, és a tárgyi bizonyítási eszközök lefoglalást is. A házkutstás módja valóban kifogásolható, de erre vonatkozó állítását az ügyészség nem látta bizonyítottnak, a sérelem pedig önmagában nem hozható összefüggésbe alkotmányos joggal.
Az iratok tanúsága szerint több CD-lemez és két számítógép ház lefoglalását 2002. március 5-én megszüntették. Amennyiben - az Ön 2002. május 25-i levele értelmében - ezeket a tárgyakat nem adták volna ki, illetve ha vitatja, hogy a többi tárgy lefoglalásának fenntartása indokolt-e, a Pécsi Városi Ügyészséghez vagy a Baranya Megyei Főügyészséghez fordulhat panasszal. 
Kérem a tájékoztatás tudomásul vételét.

Budapest, 2002. július

Üdvözlettel: 

					Takács Albert

MELLÉKLET

1973. évi I. törvény a büntetőeljárásról (Be.):
103. § (1) Ház, lakás, egyéb helyiség vagy azokhoz tartozó bekerített hely, továbbá jármű átkutatásának a hatóság határozata alapján akkor van helye, ha alaposan feltehető, hogy az a bűncselekmény elkövetőjének kézrekerítésére, a bűncselekmény nyomainak felderítésére vagy tárgyi bizonyítási eszköz megtalálására vezet.
(2) A házkutatást rendszerint az érdekelt jelenlétében kell elvégezni; megkezdése előtt közölni kell vele a házkutatást elrendelő határozatot és fel kell őt szólítani, hogy a keresett tárgyat önként adja elő. Ha az érdekelt távol van és megbízottja sincs, érdekeinek védelmére a hatóság képviselőt rendel ki.
(3) Házkutatás a hatóság határozata nélkül akkor tartható meg, ha
a) a késedelem az intézkedés eredményességét veszélyezteti,
b) a tettenért elkövető megszökött,
c) olyan terheltet kell kézrekeríteni, akinek az előzetes letartóztatását rendelték el,
d) a házkutatás bűncselekmény megakadályozása céljából szükséges.
148. § (1) Akinek a hatóság határozata, intézkedése vagy intézkedésének elmulasztása a jogait vagy érdekeit sérti, emiatt panasszal élhet.
(2) Nincs helye panasznak a feljelentés kiegészítése, valamint a nyomozó hatóság egyéb adatszerző tevékenysége során végzett eljárási cselekmények, a nyomozás elrendelése, a vádemelés, továbbá a bizonyítás körébe tartozó nyomozási cselekmények elrendelése és sorrendje miatt. Csak a sértett élhet panasszal a vádemelés mellőzése miatt.
(3) A hatóság határozata vagy intézkedése elleni panasznak - ha e törvény kivételt nem tesz - nincs halasztó hatálya. Kivételesen indokolt esetben a hatóság a határozat vagy az intézkedés végrehajtását a panasz elbírálásáig felfüggesztheti.
(4) A panaszt a határozat közlésétől, illetőleg az intézkedésnek vagy az intézkedés elmulasztásának a panaszra jogosult tudomására jutásától számított nyolc napon belül lehet a hatóságnál megtenni.
(5) Ha a hatóság a panasznak nem ad helyt, az iratokat huszonnégy órán belül a panasz elbírálására jogosult ügyésznek, illetőleg a felettes ügyésznek köteles nyilatkozatával együtt megküldeni. Az ügyész, illetőleg a felettes ügyész a panaszt nyolc napon belül elbírálja.
(6) A panaszt akkor is el lehet utasítani, ha elkésett, vagy nem jogosulttól származik.